Filmi “Spectre”, varianti më i ri i Agjentit 007
Në filmin e ri James Bond shfaqet më mendimtar dhe i mençur
Bond kalon në ilegalitet për të gjurmuar udhëheqësin e një organizate të errët të quajtur “Spectre”. Pas suksesit të jashtëzakonshëm prej 1.1 miliardë dollarësh fitimesh të filmit të mëparshëm Skyfall, prodhimi i filmit më të ri për ekranin e madh kushtoi 200 milionë dollarë. Me një makinë të re Aston Martin DB10, të prodhuar posaçërisht për filmin, ai bën ndjekje në rrugët e Romës. Përveç makinës tradicionale të filmave 007, ai gjithashtu vazhdon të përndiqet nga zoti Hinx, një kundërshtar dy metra i gjatë që risjell në kujtesë vrasësin e quajtur Jaws në filmin 007 të vitit 1977. Të gjitha skenat me aksion janë reale, të xhiruara që nga Austria e deri në Meksikë. Aktori Daniel Craig është ngjitur vërtet në çatitë e godinave të qytetit Meksiko dhe helikopterët që fluturojnë mbi të janë gjithashtu realë. Në skenat e festivalit në rrugë janë angazhuar mbi një mijë personazhe me kostume të veçanta. Një shpërthim gjigand trondit shkretërirën e Saharasë, duke shënuar fillimin e historisë së mistershme dhe takimin e James Bondit me armikun e tij Oberhauser, të luajtur nga aktori Christoph Waltz. Oberhauser ka mbyllur operacionin 007, duke financuar krijimin e një agjencie që mbledh të dhëna nga teknologjia e kudondodhur. Agjentët e tij kanë infiltruar në qeverinë britanike dhe kanë realizuar zëvendësimin e programit 007 me teknologjinë e mbledhjes së informacionit dixhital. Skenari është një paralajmërim për survejimin e gjithanshëm dhe se çfarë ndodh kur të dhënat masive bien në duart e gabuara. Si në çdo film tjetër 007, romanca është e domosdoshme. Aktorja Lea Seydoux luan në rolin e Madeleine Swann-it, me të cilën flirton agjenti Bond. Por, afrimiteti i tij i vërtetë ndodh me femrën joshëse Dona Lucia, e veja e një mafiozi, e luajtur nga Monica Belucci. Sikurse filmat e mëparshëm me James Bond-in, edhe filmi “Spectre” përmban skena mahnitëse aksioni që garantojnë suksesin në tregun kinematografik.